Heuren, zain en pruiven  
Impressie 17e Grunneger Dainst 22 oktober 2023 in Olle Lutherse Kerke Amsterdam  
  
‘Grunnen’ as rooie droad dizze mörn: aal zintugen worden aansproken. Deur woord, muziek, ontmouten, erinnern, beeld en – ook belangriek – smoak van Grunneger kouke bie kovvie.  
  
t Is in 2007 begund vanoet inspiroatsie van thema ‘Van Heinde en Verre’. Lutherse gemainte ontstön in 16e en 17e aiw veur n belangriek dail deur komst van vluchtelingen en migranten. Zo kwam vroage op: ,mor in Amsterdam en kontraainen wonen ook veul migranten oet Nederland zulf, kìnnen wie ook veur heur nait wat doun?’. En zo ontstönnen Grunneger dainsten op t Spui.  
  
Thema van 17e dainst, mit veurganger domie Harry Donga, is ‘Wat n brummels!’. Noast lezen oet Exodus kwam dit noar veuren in t schiere gedicht van Elizabeth Barett-Browning dat in t Grunnegs vertoald was deur Hanne Wilzing.  
  
*Eerde zit boornstevol hemel  
en elke aaldoagse stroeke  
in vuurvlam van God  
Mor enkel mìnsk dij ’t zug  
dut schounen oet  
de rest zit er om hìn  
en plukt brummels*Marlene Bakker bringt ons in heur nummer ‘Stain’ bie vroage: ‘wat zugstoe?’. Begelaaid deur Reyer Zwart op gitaar zingt ze over wat ze tegenkwam in toene bie t hoes woar ze pas woont. ‘Ik kiek wonderend noar wat ik opgroaf. Schaarven porselaain en stain, stukken glaas en n speulgoudsoldoat. d Ain vindt t niks en d aander ogenkost’.  
  
Collecte slut aan bie thema migroatsie. Buultje gaait rond veur t Wereldhuis in Amsterdam, stee veur migranten zunder papieren om op oam te kommen en roemte te geven veur heur verhoal.  
  
t Vertellen van joen verhoal. Dat is woar tied en roemte veur is bie kovvie. t Verhoal woar je weg kommen, hou je hier binnen en hou joen verbinden is met Grunnen en/of dizze kerke. Bievubbeld over of hou t was om as Grunneger in Amsterdam te wonen goan. En wat t betaikent om vannijs te begunnen in n aandre omgeven en n aandre cultuur. Dat is ja allerdeegs binnen onze aigen landsgrenzen al stoer.  
  
Geurt Busser nemt ons noa dainst mit noar t Grunneger laand mit zien aquarellen van t Wad en aandre Grunneger landschoppen. Rustege verstilde beelden mit n meroakelse daipte.  
  
Fieke Gosselaar, schriefster en nije streektoalconsulent van t Centrum Grunneger Toal en Cultuur vertelt alvast over de online cursus Grunnegs dij in meert begund. Ze dut dat aan de hand van n verhoal over laifde tussen Enno en Iefke.  
  
Örgenist Christiaan de Vries, mit Fraise wöddels, speult in dainst n varioatsie op t laid ‘Het het nog nooit zo donker west’ van Ede Staal. Hoopvolle muziek: ‘Het het nog nooit, nog nooit zo donker west of t wer altied wel weer licht!’   
  
Op noar 18e keer, op 27 oktober 2024!  
  
Sienke Wolters (lid van t regelplougke)

|  |
| --- |
| Dainst telde roem 150 bezuikers en meer den 800 mensen keken – tiedens of noatied – dainst mit via internet. Op <https://www.youtube.com/watch?v=THsu49oNm6Q> kìn je dainst nog bekieken en op [www.diaconie.com](http://www.diaconie.com) kìn je meer lezen over dainst. |